汴河曲
作者：鄭獬
朝代：宋

paragraphs: 朝漕百舟金，暮漕百舟粟。
一歲漕幾舟，京師猶不足。
此河百餘年，此舟日往復。
自從有河來，宜積萬千屋。
如何尚虛乏，僅若填空谷。
歲或數未登，飛傳日逼促。
嗷嗷衆兵食，已憂不相屬。
東南雖奠安，亦宜少儲蓄。
奈何盡取之，曾不留斗斛。
秦漢都關中，厥田號衍沃。
二渠如肥膏，凶年亦生穀。
公私富囷倉，何必收珠玉。
因以轉實邊，邊兵皆飽腹。
不聞漕汴渠，尾尾舟銜軸。
關中地故存，存渠失淘斸。
或能尋舊源，鳩工鑿其陸。
少緩東南民，俾之具饘粥。
茲豈少利哉，可爲天下福。